กังวลโควิด! หุ้นสหรัฐฯ ปิดลบ น้ำมันบวกเล็กน้อย - ทองลด
ดาวโจนส์ปิดลบ 167.09 จุด หวั่นผลกระทบมาตรการสกัดโควิด-19 ด้านราคาน้ำมันเพิ่มขึ้น 9 เซนต์ ขณะที่ ทองคำลดลง 2.70 ดอลลาร์
18 พ.ย. 2563

ดัชนีเฉลี่ยอุตสาหกรรมดาวโจนส์ปิดที่ 29,783.35 จุด ลดลง 167.09 จุด หรือ -0.56% ขณะที่ดัชนี เอสแอนด์พี 500 ปิดที่ 3,609.53 จุด ลดลง 17.38 จุด หรือ -0.48% ส่วนดัชนี แนสแดค ปิดที่ 11,899.34 จุด ลดลง 24.79 จุด หรือ -0.21%
ดัชนีดาวโจนส์ตลาดหุ้นนิวยอร์กปิดลบเมื่อวันที่ 17 พ.ย. ตลาดถูกกดดันจากรายงานยอดค้าปลีกที่ซบเซาของสหรัฐ และความกังวลการแพร่ระบาดอย่างหนักของไวรัสโควิด-19 อาจทำให้สหรัฐต้องกลับไปใช้มาตรการล็อกดาวน์อีกครั้ง
ด้าน สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนธันวาคม เพิ่มขึ้น 9 เซนต์ ปิดที่ 41.43 ดอลลาร์ ด้านเบรนต์ทะเลเหนือลอนดอน งวดส่งมอบเดือนมกราคม ลดลง 7 เซนต์ ปิดที่ 43.75 ดอลลาร์ต่อบาร์เรล
ราคาทองคำตลาดโคเม็กซ์งวดส่งมอบเดือนธันวาคม ลดลง 2.70 ดอลลาร์ ปิดที่ 1,885.10 ดอลลาร์ต่อออนซ์